Selvom man sensationelt er suverænt tophold i den næstbedste række, er det ikke nødvendigvis nok til at besejre et bundhold i Superligaen. Heller ikke på hjemmebane. Det lærte fodboldklubben Hobro på den hårde måde, da holdet mandag aften blev sendt ud af pokalturneringen i kvartfinalerne. FC Nordsjælland viste den nødvendige kynisme og vandt kampen 3-1, selvom holdet kunne være kommet bagud flere gange i første halvleg. Her ramte Hobro gæsternes opstander ikke færre end tre gange, men kort før pausen var det i stedet FC Nordsjælland, der kom foran. Mario Ticinovic udnyttede et flot oplæg på hovedstød fra Anders Christiansen til at tæmme bolden, hvorefter han flot sendte den i mål uden chance for Hobro-målmanden Jesper Rask. Trods føringen var vicemestrenes træner, Kasper Hjulmand, ikke tilfreds i pausen, og det kunne man dårligt fortænke ham i. FC Nordsjælland fik lidt mere styr på sagerne i anden halvleg, hvor holdet afgjorde kampen. Cirka 10 minutter inde i halvlegen blev hollænderen Joshua John sendt af sted mod mål i venstre side, og han viste både god teknik og overblik, da han trykkede bolden diagonalt i mål med venstrebenet. Senere i halvlegen kom Morten Nordstrand på banen, og det fejrede han ved at score til 3-0. Hobro skal have ros for ikke at give op. Tobias Perch-Nielsen reducerede til 1-3 på hovedstød, og kort før tid ramte Dennis Høegh opstanderen. Men det var ikke nok mod FC Nordsjælland, der kan drømme om at vinde pokalturneringen for tredje gang. Klubben vandt i 2010 og 2011.

Opsummering:
Hobro gav FC Nordsjælland flere forskrækkelser, men klubben fra Superligaen vandt alligevel kampen.